作者:柳宗元
標題:法華寺石門精舍三十韻
內容:拘情病幽鬱，曠志寄高爽。願言懷名緇，東峰旦夕仰。始欣雲雨霽，尤悅草木長。道同有愛弟，披拂恣心賞。松溪窈窕入，石棧夤緣上。蘿葛綿層甍，莓苔侵標榜。密林互對聳，絕壁儼雙敞。塹峭出蒙籠，墟險臨滉漾。稍疑地脈斷，悠若天梯往。結構罩群崖，回環驅永珍。小劫不逾瞬，大千若在掌。體空得化元，觀有遺細想。喧煩困蠛蠓，局蹐疲魍魎。寸進諒何營，尋直非所枉。探奇極遙矚，窮妙閟清響。理會方在今，神開庶殊曩。茲遊苟不嗣，浩氣竟誰養。道異誠所希，名賓匪餘仗。超攄藉外獎，俯默有內朗。鑒爾揖古風，終焉乃吾黨。潛軀委韁鎖，高步謝塵坱。蓄志徒為勞，追蹤將焉仿。淹留值頹暮，眷戀睇遐壤。映日雁聯軒，翻雲波泱漭。殊風紛已萃，鄉路悠且廣。羈木畏漂浮，離旌倦搖盪。昔人歎違志，出處今已兩。何用期所歸，浮圖有遺像。幽蹊不盈尺，虛室有函丈。微言信可傳，申旦稽吾顙。